als_Latn dik_Latn sag_Latn
Kuvendi i Shqipërisë ka nisur që paradite seancën maratone për diskutimin e Projekt-Buxhetit të vitit 2014 si dhe paketës fiskale që e shoqëron. Duke prezantuar dokumentin financiar, kryeministri Rama e konsideroi atë si buxhetin e rimëkëmbjes ekonomike. Sipas tij, ky projekt ofron drejtësi në pagesën e detyrimeve, si dhe në ndarje më të drejtë barrës fiskale mes individit dhe biznesit. Nga ana tjetër, sipas Ramës biznesi i madh do të paguaje më shume taksa, por ai nuk do të paguajë ryshfet nën dorë për zyrtarët sikundër ka bërë më sot. Por për ish-kryeministrin Sali Berisha, më keq se Buxheti i vitit 2014 është paketa fiskale e cila sipas tij do të bëjë që çdo shqiptar të paguajë 3 deri në 23% më shumë, por dhe do ta fshijë vendin tonë nga harta e investimeve. Ndërsa ish-Ministri i Financave Bode kërkoi për herë të fundit reflektim nga ana e qeverisë për rritjen e tatimit mbi fitimin. Sipas tij, pas hyrjes së kësaj takse në fuqi Shqipëria do të humbasë për një vit 14 mijë vende pune. I vetmi zë nga mazhoranca që kishte kërkesa konkrete për kryeministrin Rama ishte deputeti Braçe. Ai kërkoi që qeveria të mos harrojë premtimet që bëri në kohën kur ishte në opozitë sidomos për vënien përpara përgjegjësive kompanitë që kanë koncesione në fushën e hidrokarbureve dhe që shmangin pagesën e taksave. Me buxhetin e vitit 2014-të qeveria e re ka bërë një rishpërndarje të fondeve për shumë sektorë, duke i dhënë kështu më shumë prioritet shëndetësisë dhe arsimit, ndërsa janë ulur shpenzimet për investimet publike. Ndërkohë që ndryshe nga tradita 8 vjeçare qeveria e re nuk do të rritë më pagat dhe pensionet, por ka rikonceptuar tatimin e tyre.
als_Latn